Nové znenie
Predkladacia správa 
Národný program reforiem Slovenskej republiky na roky 2006 - 2008 bol vypracovaný na základe úlohy B. 3. uznesenia vlády SR č. 620 zo 17. augusta 2005 a úlohy č. 2 na mesiac október (Cardiffská správa) z Plánu práce vlády SR na rok 2005, ktorý bol schválený uznesením č. 1232 z 15. decembra 2004. Za prípravu materiálu z hľadiska jeho strategického zamerania a obsahu je zodpovedný podpredseda vlády SR a minister financií. Koordinácia prípravy dokumentu z procesného hľadiska bola delegovaná podpredsedovi vlády SR pre európske záležitosti, ľudské práva a menšiny. Vypracovanie samotného dokumentu sa koordinuje na úrovni medzirezortnej pracovnej skupiny pre Lisabonskú stratégiu aj za účasti zástupcov NR SR.

V marci 2005 rozhodli hlavy členských štátov na summite Európskej rady znovuožiť lisabonský proces, ktorého cieľom je urobiť z Európskej únie do roku 2010 „najkonkurencieschopnejšiu a najdynamickejšiu znalostnú ekonomiku na svete, schopnú udržateľného hospodárskeho rastu, v ktorej budú lepšie a viac pracovných miest a väčšia sociálna súdržnosť.“ Výsledky strednodobého hodnotenia lisabonskej stratégie totiž jasne naznačovali, že hlavné ciele lisabonskej stratégie nebudú úspešne dosiahnuté. S cieľom vyhnúť sa neúspechu prijala Európska rada niekoľko zásadných opatrení, ktoré čiastočne menia obsah, rovnako ako spôsob realizácie zámerov a cieľov lisabonskej stratégie. Hlavnou obsahovou zmenou je čiastočné zúženie priorít stratégie a koncentrácia na ekonomickú oblasť.

Z hľadiska lisabonského procesu Slovenská republika v istom zmysle predbehla dianie na európskej úrovni. Vláda SR prijala už vo februári 2005 Stratégiu konkurencieschopnosti Slovenska do roku 2010, ktorá sa považuje za Národnú lisabonskú stratégiu. Je to základná stratégia hospodárskeho rozvoja Slovenska do roku 2010, ktorá je postupne premietaná do všetkých ostatných dokumentov a iniciatív vlády pre toto obdobie tak, aby s ňou boli plne kompatibilné a prispievali k jej napĺňaniu. K prioritným oblastiam stratégie boli vypracované samostatné akčné plány, ktoré vláda SR schválila v júli 2005. V akčných plánoch sú zadefinované konkrétne hlavné úlohy pre jednotlivé oblasti. Celkovo je možné konštatovať, že stratégia je plne v súlade s hlavnými prioritami a cieľmi obnovenej lisabonskej stratégie a nových integrovaných zásad. Preto bola použitá ako základ a ťažisko aj pre Národný program reforiem pre Slovensko. 

Jedným z predpokladov úspešného zvládnutia NPR je aj zapojenie hospodárskych, sociálnych partnerov a regionálnych samospráv. Možnosť bližšie sa oboznámiť a vyjadriť sa k návrhu Národného programu reforiem pre Slovensko využili na pracovnom stretnutí s predkladateľmi materiálu, ktoré sa uskutočnilo  koncom septembra 2005. Národná rada SR bola do procesu prípravy zapojená dvojakým spôsobom. Poslanci Výboru pre európske záležitosti NR SR prostredníctvom účasti na prerokovávaní návrhu Národného programu reforiem v Ministerskej rade vlády SR pre záležitosti EÚ, uskutočnenej dňa 13. 9. 2005 a zástupcovia Kancelárie NR SR prostredníctvom účasti na pracovnom stretnutí.

Cieľom Národného programu reforiem je, aby Slovensko prostredníctvom rýchleho a dlhodobého hospodárskeho rastu čo najrýchlejšie dobehlo životnú úroveň najvyspelejších krajín EÚ. Rovnako ako Národná lisabonská stratégia, aj Národný reformný program vychádza z dvoch pilierov: dokončenie štrukturálnych reforiem a udržanie ich výsledkov a rozvoj znalostnej ekonomiky. Národný reformný program sa prioritne zameriava na rozvoj piatich oblastí, ktoré najlepšie podporia rast tvorivého potenciálu slovenskej ekonomiky. Ide o: vzdelávanie, zamestnanosť, informačnú spoločnosť, vedu, výskum a inovácie a podnikateľské prostredie. 

Efektívne napĺňanie programov NPR si bude vyžadovať primerané financovanie, ale bez ohrozenia stability verejných financií a fiškálnych cieľov definovaných v Konvergenčnom programe Slovenska. Zabezpečenie tejto požiadavky bude vláda SR riešiť troma spôsobmi. Po prvé, v rámci zostavovania rozpočtov verejnej správy znižovaním výdavkov v oblastiach, ktoré nezodpovedajú programom NPR a zvyšovaním výdavkov v prioritných oblastiach. Po druhé, vytvorením podmienok pre oveľa vyššiu mieru financovania priorít z finančných zdrojov súkromného sektora. Po tretie, využívaním zdrojov štrukturálnych fondov a ďalších výdavkových programov EÚ zameraných na konkurencieschopnosť a inovácie.

SR v súčasnosti využíva finančné prostriedky EU na rozvoj týchto oblastí iba v obmedzenej miere. V tejto súvislosti je dôležité, aby hlavným cieľom pri investovaní zdrojov zo štrukturálnych fondov EÚ bolo zvyšovanie konkurencieschopnosti a rastu celej ekonomiky. Doteraz schválené strategické dokumenty určujúce hlavné oblasti a priority SR, ktoré by mali byť financované z fondov EÚ v rokoch 2007 až 2013, sú plne kompatibilné s filozofiou a cieľmi NPR. Väčšina týchto financií by mala byť použitá práve na podporu faktorov, ktoré priamo súvisia s rozvojom konkurencieschopnosti a  znalostnej ekonomiky.

Z programového cyklu vyplýva potreba predložiť Európskej komisii komplexnú správu o implementácii v ročných intervaloch, t. j. prvýkrát v polovici októbra 2006. Februárový termín je zasa určený jarným summitom Európskej rady, vzhľadom k tomu táto februárová správa bude mať všeobecný informatívny charakter. Ako podklad pre jej vypracovanie poslúžia najmä priebežné správy o plnení akčných plánov Stratégie konkurencieschopnosti Slovenskej republiky (uzn. č. 557/2005). Monitorovací mechanizmus bude zahŕňať i monitoring transpozície „lisabonských“ smerníc EÚ do národného práva. Monitorovanie v rámci čerpania prostriedkov zo štrukturálnych fondov bude stanovené v príslušných operačných programoch v roku 2006 a v súlade s Národným strategickým referenčným rámcom. 

Prijatím predloženého materiálu nevzniknú požiadavky na zvýšenie výdavkov v rámci schváleného rozpočtu verejnej správy na roky 2005 až 2007, resp. návrhu rozpočtu verejnej správy na roky 2006 až 2008. Predložený materiál nebude mať negatívny dopad na životné prostredie. Predpokladá sa pozitívny vplyv na zamestnanosť a podnikateľské prostredie. 

V zmysle usmernení Európskej komisie členské krajiny predkladajú svoje národné programy reforiem do 15. októbra 2005. Materiál sa na rokovanie vlády SR predkladá s rozporom medzi MF SR na jednej strane a MZ SR a MV SR na strane druhej.